Eagrán sealadach
GABREITHIÚNAS NA CÚIRTE (an Cúigiú Dlísheomra)
25 Eanáir
2024 (*)
(Tarchur chun réamhrialú – Iompar – Rialachán (CE) Uimh. 1370/2007 – Seirbhísí poiblí iompair do phaisinéirí d’iarnród agus de bhóthar – Conarthaí seirbhíse poiblí – Oibleagáidí seirbhíse poiblí – Cúiteamh as seirbhís phoiblí – Airteagal 4(1)(b) – Inneachar sainordaitheach na gconarthaí seirbhíse poiblí – Paraiméadair chun cúiteamh seirbhíse poiblí a ríomh – Paraiméadair roimh ré, oibiachtúla agus thrédhearcacha a chinneadh – Easpa nós imeachta iomaíoch tairisceana – Cur i bhfeidhm na rialacha maidir leis an gcúiteamh a ríomh a leagtar amach san Iarscríbhinn a ghabhann le Rialachán (CE) Uimh. 1370/2007 – Coinníollacha a leagtar síos leis an reachtaíocht náisiúnta maidir le cúiteamh a íoc – Méid an chúitimh sa dlí maidir le buiséad an Stáit don bhliain lena mbaineann a chinneadh agus an méid sin a íoc leis an údarás inniúil náisiúnta – Na paraiméadair a shocrú chun cúiteamh a ríomh faoi threoir rialacha ginearálta)
I gCás C‑390/22,
IARRAIDH ar réamhrialú faoi Airteagal 267 CFAE ón Okrazhen sad – Burgas (an Chúirt Réigiúnach, Burgas, an Bhulgáir), trí bhreith an 7 Meitheamh
2022, a fuarthas ag an gCúirt an
14 Meitheamh
2022, sna himeachtaí
Obshtina Pomorie
v
‘ANHIALO AVTO’ OOD,
tugann AN CHÚIRT (an Cúigiú Dlísheomra),
agus í comhdhéanta mar seo a leanas, E. Regan (Rapóirtéir), Uachtarán Dlísheomra, Z. Csehi, M. Ilešič, I. Jarukaitis agus D. Gratsias, Breithiúna,
Abhcóide Ginearálta: A. Rantos,
Cláraitheoir: R. Stefanova-Kamisheva, Riarthóir,
ag féachaint don nós imeachta i scríbhinn agus tar éis éisteacht an
21 Meitheamh
2023,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Obshtina Pomorie, ag Y. Boshnakov, advokat,
–        Rialtas na Bulgáire, ag T. Mitova agus L. Zaharieva, i gcáil Gníomhairí,
–        an Coimisiún Eorpach, ag P. Messina, E. Rousseva agus F. Tomat, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 5 Deireadh Fómhair 2023,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú Rialachán (CE) Uimh. 1370/2007 ó Pharlaimint na hEorpa agus ón gComhairle an
23 Deireadh Fómhair 2007 maidir le seirbhísí poiblí iompair do phaisinéirí d’iarnród agus de bhóthar agus lena n‑aisghairtear Rialacháin (CEE) Uimh. 1191/69 agus Uimh. 1107/70 ón gComhairle (IO 2007 L 315, lch. 1), go háirithe Airteagal 4(1)(b)(i) de.
2        Rinneadh an iarraidh seo in imeachtaí idir Obshtina Pomorie (Bardas Pomorie, an Bhulgáir) agus ‘ANHIALO AVTO’ OOD (‘Anhialo’), cuideachta iompair a bhfuil conradh seirbhíse poiblí aici, maidir leis an gcúiteamh is iníoctha ag an mbardas sin as na costais arna dtabhú i gcomhlíonadh oibleagáidí seirbhíse poiblí maidir le hiompar paisinéirí de bhus.
An dlí lena mbaineann
Dlí an Aontais Eorpaigh
3        Sonraítear in aithrisí 9, 27 agus
30 de Rialachán Uimh. 1370/2007:
‘(9)      [...] Chun a ráthú go gcuirfear i bhfeidhm prionsabal na trédhearcachta, prionsabal na córa comhionainne ar oibreoirí atá in iomaíocht lena chéile agus prionsabal na coimhdeachta, nuair a dheonófar cúiteamh nó cearta eisiacha, tá sé fíor-riachtanach go ndéanfadh conradh seirbhíse poiblí idir an t‑údarás inniúil agus an t‑oibreoir seirbhíse poiblí a roghnaíodh sainiú ar chineál na n‑oibleagáidí seirbhíse poiblí agus ar an luach saothair a comhaontaíodh. Féadfaidh foirm nó tuairisc an chonartha athrú i gcomhréir le córais dlí na mBallstát.
[...]
(27)      Ba cheart an cúiteamh a dheonaíonn na húdaráis inniúla chun na costais a thabhaítear i gcomhlíonadh oibleagáidí seirbhíse poiblí a ríomh ar dhóigh a choiscfidh an róchúiteamh. I
gcás ina mbeartóidh údarás inniúil conradh seirbhíse poiblí a dhámhachtain gan é a chur amach ar thairiscint iomaíoch, ba cheart dó rialacha mionsonraithe a urramú freisin lena n‑áiritheofar go mbeidh méid an chúitimh iomchuí agus lena léireofar gur mian leis go mbeadh an tseirbhís éifeachtach agus ar ardchaighdeán.
[...]
(30)      Ba cheart conarthaí seirbhíse poiblí a dhéantar a dhámhachtain go díreach a bheith faoi réir trédhearcacht bhreise.’
4        Sonraítear i mír 1 d’Airteagal 1 de Rialachán Uimh. 1370/2007, dar teideal ‘Cuspóir agus raon feidhme’:
‘Is é cuspóir an Rialacháin seo a chinneadh conas a fhéadfaidh na húdaráis inniúla gníomhú, i gcomhréir le rialacha dhlí an Chomhphobail, i réimse an iompair phoiblí do phaisinéirí chun a ráthú go soláthrófar seirbhísí leasa i gcoitinne a bheidh inter alia níos líonmhaire, níos sábháilte, de cháilíocht níos airde nó a chuirfear ar fáil ar chostas níos ísle ná mar a cheadódh fórsaí an mhargaidh amháin.
Chun na críche sin, leagtar síos leis an Rialachán seo na coinníollacha faoina bhféadfaidh na húdaráis inniúla, agus oibleagáidí seirbhíse poiblí á bhforchur nó á gconrú acu, cúiteamh a thabhairt d’oibreoirí seirbhísí poiblí i leith costais a thabhaítear agus/nó cearta eisiacha a dheonú in éiric oibleagáidí seirbhíse poiblí a chomhlíonadh.’
5        Foráiltear in Airteagal 2 den Rialachán sin, dar teideal ‘Sainmhínithe’, don mhéid seo a leanas:
‘Chun críocha an Rialacháin seo:
[...]
(h)      ciallaíonn “dámhachtain dhíreach” dámhachtain conartha seirbhíse poiblí ar oibreoir seirbhíse poiblí áirithe gan aon nós imeachta iomaíoch tairiscintí roimh ré;
(i)      ciallaíonn “conradh seirbhíse poiblí” gníomh nó gníomhartha atá ceangailteach ó thaobh an dlí de lena ndeimhnítear an comhaontú idir údarás inniúil agus oibreoir seirbhíse poiblí chun bainistíocht agus oibriú seirbhísí poiblí iompair do phaisinéirí a chur de chúram ar an oibreoir seirbhíse poiblí sin faoi réir oibleagáidí seirbhíse poiblí; ag brath ar dhlí na mBallstát, féadfaidh sé freisin gur cinneadh arna ghlacadh ag an údarás inniúil a bheidh sa chonradh:
–        a bheidh i bhfoirm gníomh leithleach reachtaíochta nó rialúcháin, nó
–        a fholóidh coinníollacha faoina soláthróidh an t‑údarás inniúil na seirbhísí nó faoina gcuirfidh sé na seirbhísí sin de chúram ar oibreoir inmheánach;
[...]
(l)      ciallaíonn “riail ghinearálta” beart a chuirtear i bhfeidhm gan idirdhealú maidir le gach seirbhís iompair phoiblí do phaisinéirí den chineál céanna i limistéar geografach áirithe a bhfuil údarás inniúil freagrach as;
[...]’
6        Foráiltear i mír 1 d’Airteagal 3 den Rialachán sin, dar teideal ‘Conarthaí seirbhíse poiblí agus rialacha ginearálta’:
‘I gcás ina gcinnfidh údarás inniúil ceart eisiach agus/nó cúiteamh, cibé cineál é, a dheonú d’oibreoir dá rogha in éiric oibleagáidí seirbhíse poiblí a chomhlíonadh, is faoi chuimse conartha seirbhíse poiblí a dhéanfaidh sé é.’
7        Foráiltear i mír 1 d’Airteagal 4 de Rialachán Uimh. 1370/2007, dar teideal ‘Inneachar sainordaitheach na gconarthaí seirbhíse poiblí agus na rialacha ginearálta’:
‘Maidir leis na conarthaí seirbhíse poiblí agus na rialacha ginearálta:
[...]
(b)      bunóidh siad roimh ré, ar dhóigh oibiachtúil trédhearcach,
(i)      na paraiméadair a úsáidfear chun an íocaíocht chúitimh, más ann, a ríomh; agus
(ii)      cineál agus réim aon chearta eisiacha a deonaíodh;
ar dhóigh a sheachnóidh an róchúiteamh. I gcás conarthaí seirbhíse poiblí arna ndámhachtain i gcomhréir le hAirteagal 5(2), (4), (5) agus (6), cinnfear na paraiméadair sin ar dhóigh nach mó aon íocaíocht chúitimh ná an méid is gá chun go gcumhdófar an ghlanéifeacht airgeadais ar na costais a thabhófar agus an t‑ioncam a ghinfear de bhíthin na n-oibleagáidí seirbhíse poiblí a chomhlíonadh, agus an t‑ioncam a bhaineann leis sin a choimeádfaidh an t‑oibreoir seirbhíse poiblí agus brabús réasúnta á gcur san áireamh;
[...]’
8        Foráiltear i mír 5 d’Airteagal 5 den Rialachán sin, dar teideal ‘Conarthaí seirbhíse poiblí a dhámhachtain’:
‘I gcás ina mbrisfear seirbhísí nó ina mbeidh baol láithreach ann go dtarlódh briseadh, féadfaidh an t‑údarás inniúil beart éigeandála a thabhairt isteach. Beidh an beart éigeandála sin i bhfoirm dámhachtain dhíreach nó comhaontú foirmiúil chun síneadh a chur le conradh seirbhíse poiblí nó i bhfoirm ceanglas oibleagáidí seirbhíse poiblí áirithe a sholáthar.
[...]’
9        Foráiltear i mír 1 d’Airteagal 6 den Rialachán sin, dar teideal ‘Cúiteamh seirbhíse poiblí’:
‘Comhlíonfar le gach cúiteamh a bhainfidh le riail ghinearálta nó le conradh seirbhíse poiblí na forálacha a leagtar síos in Airteagal 4, is cuma conas a dámhadh an conradh. Comhlíonfar le gach cúiteamh, cibé cineál é, a bhainfidh le conradh seirbhíse poiblí arna dhámhachtain go díreach i gcomhréir le hAirteagal 5(2), (4), (5) nó (6) nó a bhaineann le riail ghinearálta na forálacha a leagtar síos san Iarscríbhinn freisin.’
10      Tá na focail seo a leanas i bpointe
2 den Iarscríbhinn a ghabhann le Rialachán Uimh. 1370/2007, dar teideal ‘Rialacha is infheidhme maidir le cúiteamh sna cásanna dá dtagraítear in Airteagal 6(1)’:
‘Ní fhéadfaidh an cúiteamh dul thar mhéid a fhreagraíonn don ghlanéifeacht airgeadais ar coibhéis le hiomlán na n‑éifeachtaí, cibé deimhneach nó diúltach, a bheidh ag comhlíonadh na hoibleagáide seirbhíse poiblí ar chostais agus ar ioncam an oibreora seirbhíse poiblí. Measúnófar na héifeachtaí trí chomparáid a dhéanamh idir an staid ina gcomhalltar an oibleagáid seirbhíse poiblí agus an staid a bheadh ann mura ndéanfaí an oibleagáid a chomhall. Chun an ghlanéifeacht airgeadais a ríomh, beidh an scéim seo a leanas de threoir ag an údarás inniúil:
Na costais a thabhófar i dtaca le hoibleagáid seirbhíse poiblí nó le beart d’oibleagáidí seirbhíse poiblí a fhorchuirfidh an t‑údarás inniúil nó na húdaráis inniúla agus a bheidh i gconradh seirbhíse poiblí agus/nó i riail ghinearálta,
lúide aon éifeachtaí deimhneacha airgeadais a ghinfear laistigh den ghréasán a oibrítear faoin oibleagáid seirbhíse poiblí nó faoi na hoibleagáidí seirbhíse poiblí a bheidh i gceist,
lúide aon fháltais taraife nó aon ioncam eile a ghinfear i gcomhall na hoibleagáide seirbhíse poiblí nó na n‑oibleagáidí seirbhíse poiblí a bheidh i gceist,
móide brabús réasúnta,
is ionann sin agus an ghlanéifeacht airgeadais.’
Dlí na Bulgáire
An Dlí maidir le Trácht ar Bhóithre
11      Sonraítear i míreanna 1 agus
3 d’Airteagal 4 d’fhorálacha críochnaitheacha an Zakon za avtomobilnite prevozi (An Dlí maidir le Trácht ar Bhóithre) (DV Uimh. 82 an
17 Meán Fómhair 1999), sa leagan is infheidhme maidir leis an díospóid sna príomhimeachtaí:
‘(1)      Áireofar i mbuiséad Stáit Phoblacht na Bulgáire gach bliain caiteachas chun:
1.      fóirdheontas a thabhairt d’iompar paisinéirí ar bhealaí bus neamhbhrabúsacha i limistéir uirbeacha agus iompar i réigiúin shléibhtiúla agus i réigiúin eile, ar thogra ón Aire Iompair, Teicneolaíochta Faisnéise agus Cumarsáide;
2.      cúiteamh a thabhairt as an gcaillteanas ioncaim a thig as cur i bhfeidhm na dtáillí dá bhforáiltear sna gníomhartha reachtacha i leith catagóirí áirithe paisinéirí.
[...]
(3) Déanfar na coinníollacha agus na nósanna imeachta chun na cistí dá dtagraítear i mír 1 a dheonú, agus freisin na coinníollacha agus na nósanna imeachta maidir le doiciméid iompair a eisiúint chun catagóirí áirithe paisinéirí a iompar dá bhforáiltear i ngníomhartha reachtacha, a chinneadh le reacht arna ghlacadh ag Comhairle na nAirí ar thogra ón Aire Iompair, Teicneolaíochta Faisnéise agus Cumarsáide.’
Reacht Uimh. 3,
an 4 Aibreán 2005
12      La Naredba no
3 za usloviata i reda za predostavyane na sredstva za subsidirane na prevoza na patnitsite po nerentabilni avtobusni linii vav vatreshnogradskia transport i transporta v planinski i drugi rayoni (Reacht Uimh. 3 maidir leis na coinníollacha agus na nósanna imeachta chun cistí a dheonú chun fóirdheontas a thabhairt d’iompar paisinéirí ar bhealaí bus neamhbhrabúsacha in iompar uirbeach agus in iompar i limistéir shléibhtiúla agus i limistéir eile) (DV Uimh. 33 an
15 Aibreán
2005) an 4 Aibreán
2005, dá bhforáiltear, in Airteagal 1(1):
‘Sa Reacht sin, leagtar síos na coinníollacha agus na nósanna imeachta chun fóirdheontais a dheonú dá bhforáiltear sa bhuiséad lárnach d’iompar paisinéirí uirbeach agus d’iompar paisinéirí idiruirbeach i limistéir shléibhtiúla agus theorainneacha na tíre ina bhfuil líon beag daoine.’
Reacht 2015
13      Foráiltear, in Airteagal 1(1) agus (2) de La Naredba za usloviata i reda za predostavyane na sredstva za kompensirane na namalenite prihodi ot prilaganeto na tseni za obshtestveni patnicheski prevozi po avtomobilnia transport, predvideni v normativnite aktove za opredeleni kategorii patnitsi, za subsidirane na obstestveni patnicheski prevozi po nerentabilni avtobusni linii vav vatreshnogradskia transport i transporta v planinski i drugi rayoni i za izdavane na prevozni dokumenti za izvarshvane na prevozite (Reacht maidir le cur i bhfeidhm na gcoinníollacha agus na nósanna imeachta i ndáil le cistí a dheonú chun caillteanais ioncaim a chúiteamh mar gheall ar chur i bhfeidhm taraifí le haghaidh iompar paisinéirí poiblí de bhóthar dá bhforáiltear i ngníomhartha reachtacha i leith catagóirí áirithe paisinéirí, agus chun fóirdheontas a thabhairt d’iompar poiblí paisinéirí ar bhealaí bus neamhbhrabúsacha in iompar uirbeach agus in iompar i limistéir shléibhtiúla agus i limistéir eile agus chun doiciméid iompair a eisiúint chun seirbhísí iompair a sholáthar) (DV Uimh. 51 an 7 Iúil 2015) an
29 Márta
2015, sa leagan is infheidhme maidir leis na fíorais sna príomhimeachtaí (‘Reacht
2015’):
‘(1)      Leagtar amach sa Reacht seo na coinníollacha agus na nósanna imeachta chun na cistí dá bhforáiltear sa bhuiséad lárnach a dheonú chun cúiteamh agus fóirdheontas a thabhairt d’oibreoirí iompair a chomhlíonann oibleagáidí seirbhíse poiblí maidir le hiompar paisinéirí saor in aisce agus ar phraghas laghdaithe agus le haghaidh iompar paisinéirí uirbeach agus idiruirbeach i limistéir shléibhtiúla agus i limistéir eile den tír ina bhfuil líon beag daoine.
(2)      Is éard a bheidh sna cistí dá dtagraítear i mír 1 cúiteamh seirbhíse poiblí as iompar poiblí paisinéirí de réir bhrí Rialachán [Uimh. 1370/2007] agus deonófar iad faoi réir na gcoinníollacha agus na nósanna imeachta a leagtar síos leis an Rialachán sin agus leis an reachtaíocht náisiúnta atá i bhfeidhm.’
14      Is mar seo a leanas atá an fhoclaíocht in Airteagal 2(1) den Reacht sin:
‘Deonófar na cistí dá dtagraítear sa reacht seo suas go dtí an méid a shonraítear sa Dlí lena gceadaítear buiséad an Stáit don bhliain lena mbaineann.’
15      Faoi Airteagal 3(1) agus (4) den Reacht sin:
‘(1)      Deonófar na cistí a chumhdaítear leis an reacht seo i bhfoirm aistrithe spriocdhírithe ón mbuiséad lárnach trí bhíthin an chórais íocaíochta leictreonaigh (córas SEBRA). Chuige sin, socrófar teorainneacha do bhardais a chomhlíon an nós imeachta dlíthiúil chun seirbhísí poiblí iompair do phaisinéirí a dhámhachtain faoi Rialachán Uimh. 1370/2007 agus forálacha an Dlí maidir le soláthar poiblí nó an Dlí maidir le lamháltais, faoi réir phrionsabail na hoscailteachta agus na trédhearcachta, na saoriomaíochta agus na hiomaíochta córa, agus na córa comhionainne agus an neamh-idirdhealaithe.
[...]
(4)      Tabharfaidh méara na mbardas luach saothair do na hoibreoirí iompair ar bhonn na seirbhísí iompair a sholáthrófar iarbhír.’
16      Sonraítear in Airteagal 55(1) agus (2) den Reacht sin:
1.      Deonófar fóirdheontais le haghaidh iompair paisinéirí d’oibreoirí iompair trí bhuiséid chathracha, suas go dtí méid nach mó ná an tsuim a chomhfhreagraíonn don ghlanéifeacht airgeadais a bhaineann le comhlíonadh na hoibleagáide seirbhíse poiblí.
2.      Gheofar an glanéifeacht airgeadais trí na costais arna dtabhú i ndáil leis an oibleagáid seirbhíse poiblí arna forchur ag an údarás inniúil agus atá i gconradh seirbhíse poiblí agus/nó i riail ghinearálta a chur leis, lúide aon éifeachtaí dearfacha airgeadais a ghintear laistigh den líonra arna oibriú faoin oibleagáid seirbhíse poiblí i gceist,
tar éis asbhaint an ioncaim taraife nó aon ioncam eile a ghintear le linn an oibleagáid seirbhíse poiblí i gceist a chomhlíonadh, móide brabús réasúnach.’
17      Foráiltear le hAirteagal 56 de Reacht
2015:
‘(1)      Ní dheonófar fóirdheontais ach amháin d’oibreoirí iompair a bhfuil conarthaí tugtha i gcrích ag an mbardas lena mbaineann a chomhlíonann na ceanglais a leagtar síos i Rialachán Uimh. 1370/2007.
(2)      Is gá go gcumhdófaí na coinníollacha seo a leanas sna conarthaí:
1.       na paraiméadair ar a mbonn a ríomhtar an fóirdheontas;
2.      cineál, réim agus raon feidhme aon chirt eisiach arna dheonú agus ré an chonartha;
3.      na sásraí chun na costais a bhaineann go díreach le soláthar seirbhísí a chinneadh, amhail costais foirne, fuinneamh, táillí bonneagair, cothabháil agus deisiú feithiclí iompair phoiblí, rothstoic
agus suiteálacha is gá chun seirbhísí iompair paisinéirí a oibriú, agus freisin sciar na gcostas indíreach a bhaineann le soláthar seirbhísí;
4.      na socruithe chun na fáltais ó dhíol ticéad a dháileadh, a fhéadfaidh an t‑oibreoir seirbhíse poiblí a choinneáil, a bheith íoctha leis an údarás inniúil nó a bheith roinnte eatarthu;
5.      méid an bhrabúis réasúnta;
6.      an oibleagáid atá ar mhéaraí bardasach agus oibreoirí iompair seiceálacha éifeachtacha a dhéanamh ar rialtacht paisinéirí ar bhealaí iompair uirbeacha agus idiruirbeacha fóirdheonaithe.
[...]
(4)      I gcás ina mainneoidh oibreoirí iompair téarmaí na gconarthaí a chomhlíonadh, féadfaidh méaraí na mbardas méid na bhfóirdheontas a laghdú agus féadfaidh siad freisin an deontas sin a fhionraí.’
Na díospóidí sna príomhimeachtaí agus na ceisteanna a tharchuirtear le haghaidh réamhrialú
18      Le Cinneadh an
14 Lúnasa
2013, d’údaraigh Gobharnóir oblast Burgas (an Bhulgáir) méara Bhardas Pomorie chun conradh seirbhíse poiblí a dhámhachtain go díreach, ar feadh tréimhse nach faide ná 6 mhí, de réir bhrí Airteagal 5(5) de Rialachán Uimh. 1370/2007, le haghaidh iompar paisinéirí de bhus ar bhealaí sonraithe. Bhí sé mar aidhm ag tabhairt i gcrích conartha den sórt sin an briseadh ar an tseirbhís phoiblí iompair do phaisinéirí ar na bealaí lena mbaineann a leigheas mar gheall ar dhul in éag na gconarthaí a tugadh i gcrích roimhe sin agus dúnadh comhuaineach an nós imeachta maidir le conradh nua seirbhíse poiblí a dhámhachtain.
19      An 1 Samhain
2013, ar bhonn an chinnidh sin, thug Bardas Pomorie, mar an t‑údarás áitiúil inniúil, agus Anhialo, mar oibreoir na seirbhíse poiblí, conradh i gcrích faoinar cuireadh de chúram ar an oibreoir sin oibriú na seirbhíse poiblí iompair do phaisinéirí ar na bealaí lena mbaineann (‘an conradh atá i gceist’). I gcomhréir le hAirteagal 2 den chonradh sin, bhí téarma an chonartha le rith go dtí go dtabharfar an nós imeachta soláthair dá bhforáiltear sa dlí maidir le soláthar poiblí i gcrích. Ina theannta sin, faoi Airteagal 5 den chonradh sin, gheall an t‑údarás áitiúil inniúil go n‑íocfadh an t‑oibreoir leis an oibreoir, laistigh de na teorainneacha ama arna socrú ag an Aireacht Airgeadais, na cistí a fhreagraíonn, i gcás inarb infheidhme, d’fhóirdheontas, i gcomhréir leis an reachtaíocht náisiúnta atá i bhfeidhm, agus do chúiteamh ar iompar saor in aisce agus ar phraghas laghdaithe do chatagóirí áirithe de shaoránaigh incháilithe, de bhun na reachtaíochta sin.
20      An
15 Eanáir
2019, cuireadh deireadh leis an gconradh i gceist tar éis nós imeachta a leagadh síos sa dlí maidir le soláthar poiblí. Ós rud é go bhfuil comhthuiscint ann gur sholáthair Anhialo na seirbhísí iompair dá bhforáiltear sa chonradh sin, d’éiligh an chuideachta sin íocaíocht an chúitimh a bhí dlite de réir an chonartha sin don tréimhse ón 1 Eanáir
2016 go dtí an
31 Nollaig
2018 ó Bhardas Pomorie. D’íoc Bardas Pomorie suim 3 690 leva Bulgárach (BGN) (thart ar EUR 1 886) leis, arb ionann é agus méid iomlán na gcistí a socraíodh agus a íocadh ag buiséad lárnach Phoblacht na Bulgáire leis an mbardas sin mar fhóirdheontais le haghaidh iompair uirbeacha agus idiruirbeacha.
21      Ag cur i gcoinne mhéid na suime sin, thionscain Anhialo caingean os comhair an Rayonen sad Pomorie (an Chúirt Dúiche, Pomorie, an Bhulgáir). Shuigh cuntasóir arna cheapadh ag an gcúirt an ghlanéifeacht airgeadais, de réir bhrí fhorálacha na hIarscríbhinne a ghabhann le Rialachán Uimh. 1370/2007 agus Airteagal 55 de Reacht
2015, don chuideachta sin thar an tréimhse atá i gceist. Suíodh sa tuarascáil sin gurbh ionann glanéifeacht airgeadais oibleagáid seirbhíse poiblí na cuideachta sin agus thart ar BGN
86 000 (thart ar EUR 43 800). Os comhair na cúirte sin, d’iarr Anhialo go n‑íocfaí cuid den mhéid a bhí dlite a bhí fós gan íoc, is é sin le rá, BGN
24 931.60 (thart ar EUR 12 700).
22      Le breithiúnas an 8 Samhain
2021, sheas an Rayonen sad Pomorie (an Chúirt Dúiche, Pomorie) leis an gcaingean sin. Mheas an chúirt sin go háirithe gurb é cuspóir an chúitimh seirbhíse poiblí, de réir bhrí Rialachán Uimh. 1370/2007, an ghlanéifeacht airgeadais dhiúltach a d’fhulaing an t‑oibreoir maidir le soláthar na seirbhíse poiblí a cheartú. Bhí sé den tuairim nach bhféadfadh Bardas Pomorie a mhaíomh nach raibh Anhialo i dteideal cúiteamh seirbhíse poiblí ar an bhforas nach raibh na coinníollacha sainordaitheacha dá dtagraítear in Airteagal 56(2) den Reacht
2015 sa chonradh i gceist, ós rud gur tugadh an conradh sin i gcrích an 1 Samhain
2013, is é sin le rá, sular glacadh an Reacht sin.
23      Rinne Bardas Pomorie achomharc i gcoinne an bhreithiúnais sin chuig an Okrazhen sad–
Burgas (an Chúirt Réigiúnach, Burgas, an Bhulgáir), an chúirt a rinne an tarchur. Áitíonn sí, ós rud é go bhfuil éifeacht dhíreach ag Rialachán Uimh. 1370/2007, ón dáta ar glacadh é, is é sin an
23 Deireadh Fómhair 2007, go bhfuil na ceanglais dá dtagraítear in Airteagal 4(1) de i bhfeidhm ón dáta sin agus go gciallaíonn an fíoras nach bhfuil siad san áireamh sa chonradh atá i gceist nach bhfuil aon bhunús le fóirdheontas a íoc. Tugann Bardas Pomorie le tuiscint freisin ó Airteagal 5 den chonradh atá i gceist nach bhfuil a oibleagáid fóirdheontais a íoc neamhchoinníollach, ach ag brath ar chomhlíonadh na gcoinníollacha atá leagtha síos sa dlí náisiúnta. Mar sin, ní féidir é a cháineadh maidir leis an bhfíoras nach n‑íoctar aon chúiteamh seirbhíse poiblí leis na hoibreoirí iompair in éagmais íocaíochta le buiséad bardasach d’fhóirdheontais ó bhuiséad lárnach an Stáit. Ar deireadh, áitíonn an bardas nach féidir leis féin méid an chúitimh agus na bhfóirdheontas a chinneadh agus nach féidir leis ach na suimeanna a leithroinneadh uirthi chun na críche sin a chionroinnt ar bhealach spriocdhírithe.
24      Maíonn Anhialo os comhair na cúirte a rinne an tarchur, mar is léir ó thuarascáil an chuntasóra saineolaí, gur chomhlíon sí na ceanglais go léir a leagtar síos i Rialachán Uimh. 1370/2007 agus Reacht
2015. Maíonn sé nach bhfuil aon bhunús leis an agóid go bhfuil an Stát freagrach as fóirdheontais a íoc leis an mbardas. Ina thuairim, foráiltear le hAirteagal 3(1) den Reacht sin gur ar na bardais go hiomlán atá an fhreagracht as a áirithiú go gcomhlíontar Rialachán Uimh. 1370/2007 le conarthaí iompair phoiblí. Dá réir sin, braitheann deonú fóirdheontas ó bhuiséad lárnach an Stáit go hiomlán ar an mbardas lena mbaineann agus ar chomhlíonadh na gceanglas dlí a bhaineann le conarthaí seirbhíse poiblí a dhámhachtain. Dá bhrí sin, tá Bardas Pomorie, a gceanglaítear air iompar poiblí a sholáthar ina chríoch, fós faoi dhliteanas méid iomlán an chúitimh seirbhíse poiblí a íoc leis an oibreoir seirbhíse poiblí lena mbaineann, is cuma ar deonaíodh fóirdheontas nó nár deonaíodh.
25      Tugann an chúirt a rinne an tarchur dá haire gur glacadh Reacht
2015 ar bhonn an Dlí maidir le trácht ar bhóithre, sa leagan is infheidhme maidir leis na príomhimeachtaí, go háirithe Airteagal 4(1) d’fhorálacha críochnaitheacha de, agus go bhforáiltear le hAirteagal 2(1) den Reacht sin go bhfuil na cistí le deonú suas go dtí an méid a shonraítear sa Dlí lena gceadaítear buiséad an Stáit don bhliain lena mbaineann. Sonraítear ann freisin go bhforáiltear le hAirteagal 56(1) den Reacht sin nach dtabharfar fóirdheontais ach d’oibreoirí seirbhíse poiblí a bhfuil conarthaí tugtha i gcrích ag an mbardas lena mbaineann a chomhlíonann na ceanglais a leagtar síos i Rialachán Uimh. 1370/2007. Tugann na húdaráis inniúla léiriú ar an reachtaíocht náisiúnta sa chaoi a gciallaíonn gur reachtaíocht í lena gceanglaítear, chun cúiteamh seirbhíse poiblí a íoc, go ndéanfar foráil faoin dlí sin don chúiteamh sin agus go n‑íocfar leis an údarás inniúil é. Mar sin féin, níl ceanglas den sórt sin i Rialachán Uimh. 1370/2007, go háirithe Airteagal 6(1) de, maidir le cúiteamh seirbhíse poiblí a íoc.
26      Dá bhrí sin, féachann an chúirt a rinne an tarchur lena fháil amach an gceadaítear leis an Rialachán sin do Bhallstát ceanglais agus srianta breise a leagan síos maidir le cúiteamh seirbhíse poiblí a íoc le hoibreoir iompair mar mhalairt ar an oibreoir iompair oibleagáid seirbhíse poiblí a chomhlíonadh.
27      Ina theannta sin, ní shainítear leis an gconradh atá i gceist na paraiméadair ar a mbonn a ríomhtar an cúiteamh seirbhíse poiblí, ach déantar tagairt chuige sin don dlí náisiúnta. I dtuairim na cúirte a rinne an tarchur, ós rud é go bhforáiltear le hAirteagal 4(1)(b)(i) de Rialachán Uimh. 1370/2007 go mbunaítear na paraiméadair sin le ‘conarthaí seirbhíse poiblí agus rialacha ginearálta’, d’fhéadfaí úsáid an chónaisc ‘agus’ a léiriú sa chaoi a gciallaíonn gur leor é má shainmhínítear i rialacha ginearálta na paraiméadair ar a mbonn a ríomhtar an íocaíocht chúitimh, is é sin le rá, iad siúd a glacadh faoi chuimsiú Reacht
2015 agus Reacht Uimh. 3 an 4 Aibreán
2005, roimhe seo. Léiriú eile is ea an dearcadh a ghlacadh nach mór na paraiméadair sin a shocrú, ní hamháin i rialacha ginearálta, ach sa chonradh seirbhíse poiblí freisin, de réir bhrí an Rialacháin sin.
28      Sna himthosca sin, chinn an Okrazhen sad – Burgas (an Chúirt Réigiúnach, Burgas) bac a chur ar na himeachtaí agus na ceisteanna seo a leanas a chur faoi bhráid na Cúirte Breithiúnais le haghaidh réamhrialú:
‘(1)      An gceadaítear le forálacha Rialachán [Uimh
1370/2007] do Bhallstát ceanglais bhreise agus teorainneacha nach bhforáiltear dóibh sa Rialachán sin a thabhairt isteach trí bhíthin dlí náisiúnta nó rialacha inmheánacha, maidir le cúiteamh a íoc leis an iompróir as oibleagáid seirbhíse poiblí a chomhlíonadh?
(2)      An gceadaítear cúiteamh a íoc le hiompróir as oibleagáid seirbhíse poiblí a chomhlíonadh, le hAirteagal 4(1)(b)(i) de Rialachán [Uimh. 1370/2007], sa chás nach bhfuil na paraiméadair ar a mbonn a ríomhtar an [íocaíocht] cúitimh leagtha amach roimh ré i gconradh seirbhíse poiblí ach go bhfuil siad socraithe roimh ré i rialacha ginearálta, agus sa chás go gcinntear an iarmhairt ghlan airgeadais nó méid an chúitimh atá le híoc i gcomhréir leis an sásra dá bhforáiltear sa [Rialachán sin]?’
An chéad cheist
29      Lena chéad cheiste, fiafraíonn an chúirt a rinne an tarchur, go bunúsach, an gá Airteagal 4(1)(b) de Rialachán Uimh. 1370/2007 a léiriú sa chaoi go gcuirtear bac leis ar reachtaíocht Bhallstáit nach féidir cúiteamh a íoc fúithi ag an údarás inniúil le hoibreoir seirbhíse poiblí i dtaca le feidhmiú conartha seirbhíse poiblí a dheonú don oibreoir sin ach amháin más rud é go ndearnadh foráil maidir leis na cistí a chomhfhreagraíonn don chúiteamh sin sa Dlí maidir le buiséad an Bhallstáit sin don bhliain lena mbaineann agus gur íocadh leis an údarás sin iad.
30      Ba cheart a thabhairt chun cuimhne, de réir théarmaí na chéad fhomhíre d’Airteagal 1(1) de Rialachán Uimh. 1370/2007, gurb é is cuspóir an Rialacháin seo ná a chinneadh conas a fhéadfaidh na húdaráis inniúla gníomhú, i gcomhréir le rialacha de dhlí an Aontais, i réimse an iompair phoiblí do phaisinéirí chun a ráthú go soláthrófar seirbhísí leasa i gcoitinne a bheidh inter alia níos líonmhaire, níos sábháilte, de cháilíocht níos airde nó a chuirfear ar fáil ar chostas níos ísle ná mar a cheadódh fórsaí an mhargaidh amháin.
31      Chuige sin, sainmhínítear sa Rialachán, i gcomhréir leis an dara fomhír d’Airteagal 1(1), na coinníollacha faoina bhféadfaidh údaráis inniúla, i gcás ina bhforchuireann siad oibleagáidí seirbhíse poiblí nó ina gcuirfidh siad comhlíonadh oibleagáidí den sórt sin ar iontaoibh gnóthais, cúiteamh a thabhairt d’oibreoirí seirbhíse poiblí as costais arna dtabhú agus/nó cearta eisiacha a dheonú mar mhalairt ar oibleagáidí seirbhíse poiblí a chomhlíonadh.
32      Mar sin, tá rialacha speisialta i Rialachán Uimh. 1370/2007 lena leagtar síos rialacha mionsonraithe maidir le hidirghabháil i scéimeanna soláthair phoiblí ghinearálta, arb é is aidhm dóibh creat dlíthiúil a bhunú chun cúiteamh agus/nó cearta eisiacha a dheonú i leith na gcostas arna dtabhú le linn oibleagáidí seirbhíse poiblí a chomhlíonadh (breithiúnas an
21 Nollaig
2023,
DOBELES AUTOBUSU PARKS agus páirtithe eile,
C‑421/22, EU:C:2023:1028, mír 35 agus an cásdlí dá dtagraítear).
33      I measc na bhforálacha atá sa chreat dlí sin, foráiltear le hAirteagal 3(1) den Rialachán sin, i gcás ina gcinnfidh údarás inniúil ceart eisiach agus/nó cúiteamh, cibé cineál é, a dheonú d’oibreoir dá rogha in éiric oibleagáidí seirbhíse poiblí a chomhlíonadh, is faoi chuimse conradh seirbhíse poiblí a dhéanfaidh sé é, agus ar an gcaoi sin leagtar síos an prionsabal nach mór oibleagáidí seirbhíse poiblí agus an cúiteamh gaolmhar a bhunú i gcomhthéacs conradh den sórt sin (breithiúnas an 21 Nollaig
2023,
DOBELES AUTOBUSU PARKS agus páirtithe eile,
C‑421/22, EU:C:2023:1028, mír 36 agus an cásdlí dá dtagraítear).
34      Leanann sé ó théarmaí sainráite na chéad abairte d’Airteagal 6(1) de Rialachán Uimh. 1370/2007 nach mór do chúiteamh a bhaineann le conradh seirbhíse poiblí den sórt sin, is cuma conas a dámhadh an conradh, na ceanglais a leagtar síos in Airteagal 4 den Rialachán sin a chomhlíonadh, lena gcinntear a ábhar éigeantach.
35      Ina theannta sin, de réir an dara habairt d’Airteagal 6(1) de Rialachán Uimh. 1370/2007, i gcás ina mbronntar cúiteamh in éagmais aon nós imeachta iomaíoch tairisceana, ní mór dó na forálacha mionsonraithe a leagtar síos san Iarscríbhinn a ghabhann le Rialachán Uimh. 1370/2007 maidir le ríomh an chúitimh a chomhlíonadh, atá beartaithe, mar is léir ó aithris 27 de, chun leordhóthanacht an chúitimh agus éifeachtúlacht agus cáilíocht na seirbhíse poiblí a áirithiú. Is amhlaidh an cás,
inter alia, maidir le conradh seirbhíse poiblí, mar atá i gcás na bpríomhimeachtaí, arna dhámhachtain go díreach, de réir bhrí Airteagal 2(h) den Rialachán sin, ag an údarás áitiúil inniúil ar oibreoir seirbhíse poiblí, mar bheart éigeandála, faoi Airteagal 5(5) den Rialachán sin.
36      Ar an gcéad dul síos, sonraítear in Airteagal 4(1)(b)(i) de Rialachán Uimh. 1370/2007 nach mór do chonarthaí seirbhíse poiblí, a bhunú roimh ré, ar dhóigh oibiachtúil agus trédhearcach, na paraiméadair a úsáidfear chun íocaíocht an chúitimh, i gcás ina bhforáiltear dóibh, a ríomh.
37      Ar an dara dul síos, i gcás ina mbeidh an conradh seirbhíse poiblí tugtha i gcrích gan aon nós imeachta iomaíoch tairisceana, foráiltear sa dara habairt d’Airteagal 4(1)(b) den Rialachán sin, arna léamh i gcomhar le pointe 2 den Iarscríbhinn a ghabhann leis, nach mór na paraiméadair sin a chinneadh ar bhealach nach sáróidh an cúiteamh méid a chomhfhreagraíonn don ghlanéifeacht airgeadais don oibreoir seirbhíse poiblí maidir leis na hoibleagáidí seirbhíse poiblí a chomhlíonadh. Faightear an méid sin trí éifeachtaí dearfacha airgeadais na n‑oibleagáidí sin agus an t‑ioncam taraife a ghintear le linn na n‑oibleagáidí seirbhíse poiblí a chomhlíonadh a asbhaint ó na costais a thabhaítear le linn oibleagáidí den sórt sin a chomhlíonadh, agus tríd an toradh a fhaightear a mhéadú trí mhéid arb
ionann é agus an ‘brabús réasúnach’ a bhfuil aon oibreoir i dteideal a bheith ag súil leis.
38      Mar is léir ó aithrisí 9 agus
30 de Rialachán Uimh. 1370/2007, tá oibleagáidí den sórt sin maidir leis an gcomaoin arna comhaontú i gconradh seirbhíse poiblí beartaithe chun comhlíonadh phrionsabail na córa comhionainne, na comhréireachta agus na trédhearcachta a áirithiú, agus tá an prionsabal deiridh sin níos tábhachtaí fós i gcás ina ndeonaíonn an conradh seirbhíse poiblí cúiteamh in éagmais nós imeachta iomaíoch tairisceana.
39      Is fíor go leanann sé ó Airteagal 4(1)(b) de Rialachán Uimh. 1370/2007 go bhfuil lánrogha áirithe ag na húdaráis inniúla, a mhéid a cheanglaítear orthu na paraiméadair a shocrú chun an cúiteamh is iníoctha le hoibreoir seirbhíse poiblí a ríomh, agus scéim cúitimh á dearadh acu (féach, chuige sin, breithiúnas an
21 Nollaig
2023,
DOBELES AUTOBUSU PARKS agus páirtithe eile,
C‑421/22, EU:C:2023:1028, mír 42), a rialaítear, áfach, go docht leis an dara habairt d’Airteagal 4(1)(b) agus leis na rialacha mionsonraithe a leagtar amach san Iarscríbhinn a ghabhann leis an Rialachán sin i gcás, mar atá sna príomhimeachtaí, go ndeonaítear cúiteamh i gcomhthéacs conradh seirbhíse poiblí in éagmais nós imeachta iomaíoch tairisceana.
40      Is é fírinne an scéil, áfach, nach mór do na Ballstáit, de réir chásdlí na Cúirte, agus an lánrogha a thugtar dóibh le rialachán á feidhmiú acu, atá, faoin dara mír d’Airteagal 288 CFAE, ina cheangal go huile agus go hiomlán agus is infheidhme go díreach i ngach Ballstát, an lánrogha sin a úsáid laistigh de theorainneacha fhorálacha an Rialacháin sin, ionas nach mbainfear an bonn d’inneachar agus d’aidhmeanna an Rialacháin sin (féach, chuige sin, breithiúnas an
28 Aibreán
2022, Meta Platforms Ireland,
C‑319/20, EU:C:2022:322, míreanna 58 agus
60 agus an cásdlí dá dtagraítear).
41      Mar a thug an tAbhcóide Ginearálta faoi deara, go bunúsach, i bpointí
43 agus 44 dá Thuairim, tá cúiteamh, a bhfuil an méid a íoctar le hoibreoir seirbhíse poiblí faoi chonradh seirbhíse poiblí é féin ag brath ar mhéid na gcistí a chinntear gach bliain de réir an dlí lena gceadaítear buiséad an Bhallstáit lena mbaineann agus ar íocaíocht na gcistí sin ina dhiaidh sin leis an údarás áitiúil inniúil, bunaithe ar pharaiméadair ríofa a thugann neamhaird ar cheanglais a eascraíonn as Airteagal 4(1)(b) de Rialachán Uimh. 1370/2007, arna léamh i gcomhar le pointe 2 den Iarscríbhinn a ghabhann leis. Contrártha le ceanglais na bhforálacha sin, ní bhunaítear paraiméadair den sórt sin, ar an gcéad dul síos, roimh ré, ar dhóigh oibiachtúil thrédhearcach, agus, ar an dara dul síos, níl aon bhaint acu leis an nglanéifeacht airgeadais ar an oibreoir iompair phoiblí as an oibleagáid seirbhíse poiblí a chomhlíonadh.
42      Ní mór a chinneadh, dá bhrí sin, nach gcuireann scéim cúitimh den sórt sin ar chumas an oibreora seirbhíse poiblí lena mbaineann a chinneadh leis an mbeachtas go léir is gá, agus an conradh seirbhíse poiblí á thabhairt i gcrích aige, ar an gcúiteamh a bhfuil sé i dteideal a fháil ón údarás inniúil mar mhalairt ar a oibleagáidí seirbhíse poiblí a chomhlíonadh.
43      Sa mhéid sin, féadfaidh an scéim sin, de bharr na héiginnteachta mar gheall ar an easpa trédhearcachta maidir le méid an chúitimh a fhéadfar a íoc, an bonn a bhaint den chuspóir atá á shaothrú ag Rialachán Uimh. 1370/2007, arb é atá ann, mar is léir ó mhír 30 den bhreithiúnas seo, le linn na coinníollacha a bhaineann le cúiteamh a dheonú a shainiú chun a áirithiú, ar bhonn cothrom, go soláthrófar seirbhísí poiblí iompair atá éifeachtúil agus atá brabúsach ó thaobh airgeadais de do phaisinéirí, d’fhonn ardleibhéal cáilíochta a bhaint amach sna seirbhísí sin (breithiúnas an
21 Nollaig
2023,
DOBELES AUTOBUSU PARKS agus páirtithe eile,
C‑421/22, EU:C:2023:1028, mír 45 agus an cásdlí dá dtagraítear).
44      Tá sé mar thoradh air sin go sáraíonn scéim den sórt sin an lánrogha a thugtar do na Ballstáit le hAirteagal 4(1)(b) de Rialachán Uimh. 1370/2007 chun críocha scéimeanna cúitimh na seirbhíse poiblí a chinneadh.
45      Dá bhrí sin, is é an freagra ar an gcéad cheist nach mór Airteagal 4(1)(b) de Rialachán Uimh. 1370/2007 a léiriú sa chaoi go gcuirtear bac leis ar reachtaíocht Bhallstáit nach féidir cúiteamh a íoc fúithi ag an údarás inniúil le hoibreoir seirbhíse poiblí i dtaca le feidhmiú conartha seirbhíse poiblí a dheonú don oibreoir sin ach amháin más rud é go ndearnadh foráil maidir leis na cistí a chomhfhreagraíonn don chúiteamh sa Dlí maidir le buiséad an Bhallstáit sin don bhliain atá i gceist agus gur íocadh leis an údarás sin iad.
An dara ceist
46      Lena dara ceist, fiafraíonn an chúirt a rinne an tarchur, go bunúsach, an gá Airteagal 4(1)(b) de Rialachán Uimh. 1370/2007 a léiriú sa chaoi a gciallaíonn go gcuirtear bac leis ar reachtaíocht Bhallstáit lena gceadaítear don údarás inniúil cúiteamh a íoc le hoibreoir seirbhíse poiblí i gcomhthéacs conradh seirbhíse poiblí a chomhlíonadh i gcás nach leagtar síos sa chonradh sin na paraiméadair ar ar a mbonn a ríomhtar an cúiteamh sin, ach go socrófar iad roimh ré, ar bhealach oibiachtúil agus trédhearcach, i rialacha ginearálta lena gcinntear méid an chúitimh sin.
47      I gcomhréir le cásdlí socair, agus foráil de dhlí an Aontais á léiriú, is gá ní hamháin a foclaíocht a bhreithniú ach freisin an comhthéacs ina bhfuil sí agus na cuspóirí a shaothraítear leis na rialacha ar cuid di í
(féach, chuige sin, breithiúnas an
24 Deireadh Fómhair 2019, Autorità Garante della Concorrenza e del Mercato (Conradh seirbhíse poiblí a dhámhachtain go díreach),
C‑515/18, EU:C:2019:893, mír 23).
48      Maidir, ar an gcéad dul síos, le foclaíocht Airteagal 4(1)(b) de Rialachán Uimh. 1370/2007, ba cheart a thabhairt faoi deara, de réir na bhforálacha sin, nach mór do chonarthaí seirbhíse poiblí ‘agus’ rialacha ginearálta, i gcomhréir le pointe (i) den fhoráil sin, na paraiméadair a bhfuil an cúiteamh seirbhíse poiblí, i gcás ina bhforáiltear dó a ríomh, a bhunú roimh ré, ar mhodh oibiachtúil agus trédhearcach.
49      Is léir ó na téarmaí sin go n‑áirítear sna gníomhartha lena bhféadfar méid an chúitimh a chinneadh ní hamháin conarthaí seirbhíse poiblí ach freisin rialacha ginearálta, a shainítear in Airteagal 2(l) de Rialachán Uimh. 1370/2007 mar bhearta a bhfuil feidhm acu gan idirdhealú maidir le gach seirbhís phoiblí iompair do phaisinéirí den chineál céanna i limistéar geografach ar leith a bhfuil údarás inniúil freagrach as.
50      Leanann sé as Airteagal 4(1)(b) de Rialachán Uimh. 1370/2007 nach gceanglaítear go sainmhíneofar i gconradh seirbhíse poiblí na paraiméadair go léir chun an cúiteamh dá bhforáiltear a ríomh i gconradh den sórt sin, ach amháin go gcinnfear na paraiméadair sin roimh ré, ar bhealach oibiachtúil agus trédhearcach, cibé acu i gconradh seirbhíse poiblí nó i rialacha ginearálta
51      Tá tacaíocht ann don léiriú sin, sa dara háit, le comhthéacs na forála sin. Foráiltear le hAirteagal 2(i) de Rialachán Uimh. 1370/2007 go gcumhdaítear leis an gcoincheap ‘conradh seirbhíse poiblí’ gníomhartha atá ceangailteach ó thaobh an dlí de lena ndeimhnítear an comhaontú idir údarás inniúil agus oibreoir seirbhíse poiblí chun bainistíocht agus oibriú seirbhísí poiblí iompair do phaisinéirí a chur de chúram ar an oibreoir sin faoi réir oibleagáidí seirbhíse poiblí Sonraítear san fhoráil sin freisin, ag brath ar dhlí na mBallstát, go bhféadfaidh an conradh seirbhíse poiblí a bheith comhdhéanta freisin de chinneadh arna ghlacadh ag an údarás inniúil i bhfoirm gníomh reachtach nó rialála aonair, nó ina mbeidh coinníollacha faoina soláthróidh an t‑údarás inniúil na seirbhísí nó faoina gcuirfidh sé na seirbhísí sin de chúram ar oibreoir inmheánach.
52      Dá bhrí sin, de réir mar a dhearbhaítear freisin in aithris 9 de Rialachán Uimh. 1370/2007, i
bhfianaise na ndifríochtaí idir córais dhlíthiúla na mBallstát, ní mór coincheap ‘conradh seirbhíse poiblí’, de réir bhrí an Rialacháin sin, a ghlacadh ar bhealach leathan agus ní hamháin go gcumhdaítear leis gníomhartha de chineál conarthach, ach gníomhartha de chineál difriúil, go háirithe gníomhartha reachtacha agus rialála. Dá bhrí sin, féadfaidh conradh den sórt sin a bheith comhdhéanta de theaglaim de ghníomh ginearálta dlí lena ndámhtar bainistiú seirbhíse poiblí ar oibreoir agus gníomh riaracháin ina sonraítear na ceanglais a bhaineann leis an tseirbhís sin, ag dearbhú ar an gcaoi sin, mar a luaigh an tAbhcóide Ginearálta i mír 54 dá Thuairim, go bhféadfar na paraiméadair chun an cúiteamh seirbhíse poiblí a ríomh a chinneadh faoi threoir rialacha ginearálta de chineál reachtach nó rialála.
53      Maidir leis na cuspóirí, sa tríú háit, atá á saothrú le Rialachán Uimh. 1370/2007, ba cheart a mheabhrú, mar atá sonraithe i míreanna 36 agus 38 den bhreithiúnas seo, tá tábhacht bhunúsach ag baint le cuspóir na trédhearcachta maidir leis na paraiméadair chun cúiteamh seirbhíse poiblí a ríomh, go háirithe i gcás nach ndeonaítear cúiteamh den sórt sin i gcomhthéacs nós imeachta iomaíoch.
54      Ní gá, chun an cuspóir sin a bhaint amach, na paraiméadair go léir chun an cúiteamh a ríomh a leagan síos sa chonradh seirbhíse poiblí arna thabhairt i gcrích idir an t‑údarás náisiúnta inniúil agus an t‑oibreoir seirbhíse poiblí. Go deimhin, ós rud é go bhfuil na rialacha ginearálta a bhaineann le paraiméadair den sórt sin, i gcomhréir le hAirteagal 4(1)(b)(i) de Rialachán Uimh. 1370/2007, bunaithe roimh ré ar bhealach oibiachtúil agus trédhearcach agus go gcomhlíonann siad freisin, in éagmais nós imeachta iomaíoch tairisceana, na rialacha mionsonraithe a leagtar amach san Iarscríbhinn a ghabhann leis an Rialachán sin, tá oibreoir seirbhíse poiblí in ann a chinneadh, leis an gcruinneas riachtanach go léir, an méid cúitimh atá dlite dó as a chuid oibleagáidí seirbhíse poiblí a chomhlíonadh.
55      Dá bhrí sin, is é an freagra ar an dara ceist ná nach mór Airteagal 4(1)(b) de Rialachán Uimh. 1370/2007 a léiriú sa chaoi a gciallaíonn nach gcuirtear bac leis ar reachtaíocht Bhallstáit lena gceadaítear don údarás inniúil cúiteamh a íoc le hoibreoir seirbhíse poiblí i gcomhthéacs conradh seirbhíse poiblí a chomhlíonadh i gcás nach leagtar síos sa chonradh sin na paraiméadair ar ar a mbonn a ríomhtar an cúiteamh sin, ach go socrófar iad roimh ré, ar bhealach oibiachtúil agus trédhearcach, i rialacha ginearálta lena gcinntear méid an chúitimh sin.
Costais
56      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte náisiúnta, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Cúigiú Dlísheomra) mar seo a leanas:
1.      Maidir le hAirteagal 4(1)(b) de Rialachán (CE) Uimh. 1370/2007 ó Pharlaimint na hEorpa agus ón gComhairle an 23 Deireadh Fómhair 2007 maidir le seirbhísí poiblí iompair do phaisinéirí d’iarnród agus de bhóthar agus lena n‑aisghairtear Rialacháin (CEE) Uimh. 1191/69 agus Uimh. 1107/70 ón gComhairle,
ní mór léiriú a dhéanamh mar seo a leanas:
cuirtear bac leis ar reachtaíocht Bhallstáit nach féidir cúiteamh a íoc fúithi ag an údarás inniúil le hoibreoir seirbhíse poiblí i dtaca le feidhmiú conartha seirbhíse poiblí a dheonú don oibreoir sin ach amháin más rud é go ndearnadh foráil maidir leis na cistí a chomhfhreagraíonn don chúiteamh sin sa Dlí maidir le buiséad an Bhallstáit sin don bhliain lena mbaineann agus gur íocadh leis an údarás sin iad.
2.      Maidir le hAirteagal 4(1)(b) de Rialachán Uimh. 1370/2007
ní mór léiriú a dhéanamh mar seo a leanas:
nach gcuirtear bac leis ar reachtaíocht Bhallstáit lena gceadaítear don údarás inniúil cúiteamh a íoc le hoibreoir seirbhíse poiblí i gcomhthéacs conradh seirbhíse poiblí a chomhlíonadh i gcás nach leagtar síos sa chonradh sin na paraiméadair ar a mbonn a ríomhtar an cúiteamh sin, ach go socrófar iad roimh ré, ar bhealach oibiachtúil agus trédhearcach, i rialacha ginearálta lena gcinntear méid an chúitimh sin.
[Sínithe]
*      Teanga an cháis: an Bhulgáiris.